Ред на работа
Председател
Окончателният проект на дневен ред, изготвен от Председателския съвет на неговото заседание от 9 декември 2010 г., четвъртък, съгласно членове 137 и 138 от Правилника за дейността, е раздаден.
Предложени са следните изменения:
Сряда
Внесено е искане от групата на Европейската народна партия (Християндемократи) за вписване в дневния ред на доклада на г-н Szájer относно реда и условията за контрол от страна на държавите-членки върху упражняването на изпълнителните правомощия от страна на Комисията.
József Szájer
(EN) Г-н председател, както с основание посочихте, нашата група иска регламентът относно изпълнителните актове да бъде вписан в дневния ред. Чувствам се малко неудобно да правя това предложение, тъй като това е искане не само на нашата група, но и на няколко други групи. Ние гласувахме с единодушие в комисията по правни въпроси по този доклад и по различните приложени към него общи схващания и декларации.
Бих искал да припомня на колегите, че Договорът от Лисабон влезе в сила преди една година. Този регламент относно изпълнителните актове идва след една година много тежки преговори в област, в която новите делегирани актове и изпълнителни актове са много важен въпрос за Парламента. Една година по-късно аз смятам, че можем изцяло да упражняваме това право. Именно затова ще е добре да обсъдим и приемем този нов регламент.
Бих искал също така да Ви уведомя - както колегите вече знаят - че в Съвета имаше много трудна ситуация с две блокиращи малцинства. Ето защо се касае за много деликатен акт и именно затова смятам, че е правилно да се спрем на него възможно най-скоро. В този доклад са зачетени всички права на Парламента. Призовавам всички други групи да дадат подкрепата си.
Председател
Благодаря, г-н Szájer. Кой подкрепя това предложение?
Hannes Swoboda
(DE) Г-н председател, ние не възразяваме тази тема да бъде включена в дневния ред. Бих искал обаче да Ви обърна внимание на факта, че членовете на някои комисии - и мисля, не само от нашата група - все още изразяват известни безпокойства във връзка с конкретните правила. Разбира се, ние имаме нужда от краен срок за внасяне на изменения, за да можем да гласуваме най-късно в четвъртък. Бих искал обаче да заявя, че редица разисквания все още продължават и не мога да кажа предварително дали нашата група ще гласува в подкрепа. Разискванията още предстоят. Ние обаче не възразяваме тази тема да бъде включена в дневния ред.
Председател
Предлагам да процедираме по следния начин. Ще проведем разискването в сряда и заседанието ще приключи в 21,00 ч. Срокът за внасяне на изменения ще бъде 10,00 ч. в сряда. Гласуването ще се проведе в четвъртък.
(Парламентът одобрява искането)
Catherine Trautmann
(FR) Г-н председател, всъщност моята група иска в дневния ред отново да бъдат включени двата въпроса с искане за устен отговор относно доклада на работната група на Ван Ромпьой и шестте законодателни пакета на Комисията относно икономическото управление.
На първо място, по институционални причини, тъй като член 9 от Договора от Лисабон ни дава възможност и правомощия да прилагаме хоризонталната социална клауза, и по-специално проучването за социално въздействие по отношение на мащабните мерки, обхватните директиви и решения, които имат последици за нашите граждани.
Генералният секретар на Европейската конфедерация на профсъюзите, г-н Джон Монкс, наскоро сподели писмено своята загриженост от това, че плановете за строги ограничения имат преки въздействия върху доходите на работниците, заплатите и пенсиите им. Политическата причина за това искане на моята група, г-н председател, е следната: ние трябва да покажем, че когато обсъждаме регулирането на пазара, не само се произнасяме по пазарите, но също така гласуваме и създаваме законодателство в полза на нашите съграждани.
Бих искала Парламентът да подкрепи повторното вписване в дневния ред на тези въпроси с искане за устен отговор.
Председател
Кой иска да се изкаже в подкрепа на това искане? Кой ще се изкаже в подкрепа?
Francesco Enrico Speroni
(IT) Г-н председател, госпожи и господа, именно на основата на връзката, която трябва да съществува между трите институции - Съвета, Комисията и Парламента - смятам за уместно да подкрепя предложението на моята колега.
Председател
Някой има ли възражения срещу предложението? Не виждам желаещи да се изкажат против него. Тогава пристъпваме към гласуване.
(Парламентът одобрява искането)
Председател. - Тези два въпроса с искане за устен отговор ще бъдат вписани в дневния ред за сряда следобед. Заседанието ще продължи до около 21,00 ч.
(Редът на работа е приет)
